Burðardygg innsavnan av plastikki úr havinum Mett verður at 150 milliónir tons av plastikki er í havinum í dag 2018-11-09 13: 38 Tíðindaskriv Føroyska felagið Skansi Offshore hevur ment eina burðardygga skipan, ið kann gerast kollveltandi fyri upprudding av plastikk í heimsins høvum. Trupulleikin er stórur, tí mett verður at 150 milliónir tons av plastikki er í havinum í dag. Skipanin er ætlað skipum, ið longu eru á havinum í øðrum vinnuligum arbeiði. Harvið verður minni orka og peningur nýttur til at samla plastikk úr sjónum, tí skipini kunnu rudda upp, meðan tey eru í gongd við annað arbeiði. Sostatt nýtist okkum ikki at dálka meira fyri at rudda plastikk úr havinum. Skipanin er serliga ætlað fiskiskipum og veitingarskipum, sum hava eina ferð undir 4 sjómíl um tíman. Plastikk-uppsamlarin verður settur út á báðum síðum og røkkur 3 metrar út hvørjumegin skipið. Hetta merkir, at eitt 16 metrar breitt skip, ið siglir við 4 sjómíla ferð, kann rudda 3,9 km 2 um samdøgrið. Hetta svarar til nærum 1000 fótbóltsvøllir. Fyrimunir av at skip reinsa havið fyri plastikk samstundis, sum skipini eru í aðrari vinnu, eru fylgjandi: Færri skip í økinum og harvið minni dálking. Lægri oljunýtsla. Lægri rakstrarkostnaður. Burðardyggi plastikk-uppsamlarin er bygdur við einføldum og vælkendum tekniskum loysnum, sum eru lættar at seta í eitt verandi veitingarskip ella í ein nýggjan trolara.